Bibele e hlalosa tumelo ka litsela tse peli. Ea pele, “tumelo ke tebello e tiisitsoeng ea lintho tseo ho nang le tšepo bakeng sa tsona.” (Baheb. 11:1a) Ha u e-na le tumelo, u kholiseha ka ho feletseng hore lintho tsohle tseo Jehova a li tšepisitseng ke ’nete le hore li tla phethahala. Mohlala, Jehova o ile a re ho Baiseraele: “Haeba le ka tlola selekane sa ka sa motšehare le selekane sa ka sa bosiu, esita le hore bosiu le motšehare li se ke tsa e-ba teng ka nako ea tsona, ka ho tšoanang le selekane sa ka le mohlanka oa ka Davida se ka tloloa.” (Jer. 33:​20, 21) Na u ee u nahane hore letsatsi le ka khaotsa ho chaba ebe ha ho sa ba le bosiu le motšehare? Haeba ha u ke u nahane hore ntho e joalo e ka etsahala, na u nahana hore ’Mopi oa tsona a ka hloleha ho phethahatsa litšepiso tsa hae? Che!​—Esa. 55:​10, 11; Mat. 5:18.